U-I-26/14
Datum: 2014-04-24T00:00:00.000+02:00
ecli: ECLI:SI:USRS:2014:U.I.26.14
vrsta: občinski predpis
zadeva: ocena ustavnosti in zakonitosti predpisov in drugih splošnih aktov
objavljeno: Uradni list RS, št. 33/2014 | 24.04.2014
dokument: US30386
akt: Popravek Odloka o splošnih merilih in pogojih prostorskih ureditvenih pogojev za Občino Vrhnika (Uradni list RS, št. 55/13)
resitev: razveljavitev ali odprava
izrek: Popravek Odloka o splošnih merilih in pogojih prostorskih ureditvenih pogojev za Občino Vrhnika (Uradni list RS, št. 55/13) se odpravi.
stavek: Popravek prostorskega akta, ki ne popravlja pomot v prostorskem aktu, ampak spreminja njegovo vsebino, pomeni spremembo prostorskega akta, ki jo mora občina pripraviti in sprejeti v postopku, predpisanem v zakonu, za pripravo in sprejem takega prostorskega akta.
odlocitev: odločba
geslo: 1.2.51.3.4 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Predlagatelj - Vlada.
1.5.51.1.19 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Odprava podzakonskega predpisa.
3.13 - Splošna načela - Zakonitost.
podlaga: Člen 153.3, Ustava [URS] 
Člen 45.2, Zakon o Ustavnem sodišču [ZUstS]
vlagatelj: Vlada Republike Slovenije, Ljubljana
datum_vloge: 2014-01-30T23:00:00.000Z
datum_odlocitve: 2014-04-23T22:00:00.000Z

# U-I-26/14-6

24. 4. 2014

## ODLOČBA

Ustavno sodišče je v postopku za oceno ustavnosti in zakonitosti, začetem z zahtevo Vlade, na seji 24. aprila 2014

odločilo:

**Popravek Odloka o splošnih merilih in pogojih prostorskih ureditvenih pogojev za Občino Vrhnika (Uradni list RS, št. 55/13) se odpravi.**

## OBRAZLOŽITEV

### A.

Vlada zahteva oceno ustavnosti in zakonitosti Popravka Odloka o splošnih merilih in pogojih prostorskih ureditvenih pogojev za Občino Vrhnika (v nadaljevanju Popravek). Navaja, da Občina Borovnica s Popravkom ni popravila zgolj redakcijskih napak v Odloku o splošnih merilih in pogojih prostorskih ureditvenih pogojev za Občino Vrhnika (Uradni list RS, št. 1/95, 14/95 – popr., 72/11, 94/11 in 19/13 – v nadaljevanju Odlok o PUP), ampak je spremenila vsebino navedenega prostorskega akta. Popravek naj bi spremenil ureditev izvedbenih pogojev glede odmikov. Ker Občina Borovnica spremembe prostorskega akta ni sprejela po predpisanem postopku, je Popravek po mnenju Vlade v neskladju z 18. členom Zakona o prostorskem načrtovanju (Uradni list RS, št. 33/07, 108/09, 57/12 in 109/12 – v nadaljevanju ZPNačrt) in 153. členom Ustave. Vlada predlaga, naj Ustavno sodišče izpodbijani akt odpravi.

Občina Borovnica na navedbe Vlade ni odgovorila.

### B.

Popravek določa, da se briše peta alineja prvega odstavka 9. člena Odloka o PUP, po kateri mora biti v območjih brez izrazite gradbene linije obstoječih objektov odmik novozgrajenega objekta vsaj 5 metrov od zunanjega roba hodnika za pešce ali vsaj 7 metrov od roba cestišča. Ustavno sodišče je najprej presojalo, ali je izpodbijani Popravek predpis lokalne skupnosti ali akt, ki zgolj popravlja pomote v Odloku o PUP. Iz ustaljene ustavnosodne presoje izhaja, da gre za popravek prostorskega akta v primeru, če gre za popravljanje pomot tehnične narave (npr. odločba št. U-I-175/03 z dne 7. 4. 2005, Uradni list RS, št. 46/05, in OdlUS XIV, 18, ter sklep št. U-I-187/09 z dne 7. 10. 2009, Uradni list RS, št. 82/09, in OdlUS XVIII, 45). Če takšen akt spreminja in dopolnjuje vsebino prostorskega akta, gre za predpis, ki mora biti sprejet po predpisanem postopku za pripravo in sprejem prostorskih aktov. Občina Borovnica je z izpodbijano določbo spremenila merila in pogoje oblikovanja novogradenj in drugih posegov v prostor glede odmikov v določenih območjih. Ker je določanje pogojev in meril za izvedbo posegov v prostor bistvena vsebina (izvedbenih) prostorskih aktov, Popravek s črtanjem določbe Odloka o PUP spreminja vsebino tega prostorskega akta.

Po četrti alineji prvega odstavka 21. člena Zakona o Ustavnem sodišču (Uradni list RS, št. 64/07 – uradno prečiščeno besedilo in 109/12 – v nadaljevanju ZUstS) odloča Ustavno sodišče o skladnosti predpisov lokalnih skupnosti z Ustavo in zakoni. Pri tem odloča na podlagi tretjega odstavka navedenega člena ZUstS tudi o ustavnosti in zakonitosti postopkov, po katerih so bili ti akti sprejeti.

Postopek priprave sprememb in dopolnitev prostorskih ureditvenih pogojev je predpisan z ZPNačrt. Na podlagi četrtega odstavka 96. člena ZPNačrt se prostorski ureditveni pogoji iz 25. člena Zakona o urejanju naselij in drugih posegov v prostor (Uradni list SRS, št. 18/84, 37/85 in 29/86, Uradni list RS – stari, št. 26/90, ter Uradni list RS, št. 18/93, 47/93, 71/93 in 44/97 – ZUN) do uveljavitve občinskega prostorskega načrta spreminjajo in dopolnjujejo po določbah ZPNačrt, ki urejajo občinski podrobni prostorski načrt. Postopek priprave tega prostorskega akta je urejen v 57. do 61.b členu ZPNačrt. Vlada navaja, da Občina Borovnica Popravka ni sprejela po predpisanem postopku, Občina Borovnica pa tega ne zanika. Popravek je zato v neskladju s četrtim odstavkom 96. člena ZPNačrt in posledično s tretjim odstavkom 153. člena Ustave, po katerem morajo biti podzakonski predpisi in drugi splošni akti v skladu z Ustavo in zakoni.

Na podlagi prvega odstavka 45. člena ZUstS Ustavno sodišče protiustavne ali nezakonite podzakonske akte ali splošne akte, izdane za izvrševanje javnih pooblastil, odpravi ali razveljavi. Navedene akte odpravi, kadar ugotovi, da je treba odpraviti škodljive posledice, ki so nastale zaradi protiustavnosti ali nezakonitosti (drugi odstavek 45. člena ZUstS). Vlada navaja, da je v teku postopek izdaje gradbenega dovoljenja, v katerem je treba odločiti na podlagi Odloka o PUP in Popravka. Ker postopek za pridobitev gradbenega dovoljenja, ki lahko pripelje do pravnomočne odločitve, v času odločanja Ustavnega sodišča že poteka, je Ustavno sodišče Popravek odpravilo.

### C.

Ustavno sodišče je sprejelo to odločbo na podlagi drugega odstavka 45. člena ZUstS in tretje alineje tretjega odstavka 46. člena Poslovnika Ustavnega sodišča (Uradni list RS, št. 46/07, 54/10 in 56/11) v sestavi: predsednik mag. Miroslav Mozetič ter sodnice in sodniki dr. Mitja Deisinger, dr. Dunja Jadek Pensa, dr. Etelka Korpič – Horvat, dr. Ernest Petrič, Jasna Pogačar in Jan Zobec. Odločbo je sprejelo soglasno.

mag. Miroslav Mozetič
Predsednik